Напад на Краљевину Југославију затекао га је у Школи резервних официра у Марибору. Школа се повлачила према Босни. Код Мркоњић града сустигле су их немачке јединице. Многи питомци су изгинули, а неки се у групама разбежали по шумама. Душанова група је била заробљена 14. априла 1941. године. Док су Немци припремали за транспорт заробљеника, Душан је, уз помоћ једног официра Хрвата из његовог батаљона, успео да побегне. Замолио је једног сељака муслимана да замени униформу за сељачко одело, па је кренуо пешице према родном крају. Наилазио је на „Мачекову стражу“, која се ставила у службу НДХ, па је претила опасност да га ухапсе и предају Немцима, али се врло вешто сналазио и стигао у родни крај.